钦定古今图书集成/明伦汇编/皇极典/第204卷 > 《贺登极表》元·虞集
## 钦定古今图书集成/明伦汇编/皇极典/第204卷 > 《贺登极表》元·虞集

鸿业启图，世守肇基之迹；龙庭受贺，躬膺大历之归。
欣戴云初，讴歌为盛。钦以世祖绍统干之运，裕皇隆
出震之名。推一本之均齐，累四朝之继及。于惟《景命》，
监至德之无私。粤在太宗，御祯符而有庆；天心攸属，
国势以安。钦惟陛下道合弥纶，功存绥抚。立长式遵
于家法，计宜允协于舆情。车服旌旗，皆我祖宗之旧；
星辰河岳，赫乎宇宙之新。时开泰平，人用宁壹。臣等
叨承重任，适际昌期。建皇极以敷言，亲扬彝训。坐明
堂而布政，永赞成能。